ГуфIэгъуэм хэтын папщIэ
1992 -1993 гъэхэм екIуэкIа Хэку зауэм зэрыщытекIуэрэ илъэс 20 зэрырикъум теухуауэ Абхъазым щекIуэкIыну гуфIэгъуэм хэтыну цIыху 50 зыхэт Къэбэрдей-Балъкъэрым и делегацэ Сыхъум кIуащ. Езыхэм яфIэфIу абы щызэуахэм я адэ-анэхэм, щхьэгъусэхэм, бынхэм Пицундэ, Гагрэ, АфоныщIэ къалэхэм я санаторэ нэхъыфIхэм махуипщIкIэ зыщагъэпсэхунущ, абы къыдэкIуэуи гуфIэгъуэм егъэщIылIа Iуэхугъуэхэми хэтынущ.
Нобэ къуэш республикэм кIуэнущ куржы-абхъаз зауэм хэтахэри. ЦIыхуипщI хъу гупым и унафэщIщ езыхэм яфIэфIу Абхъазым щызэуахэм я Къэбэрдей-Балъкъэр зэгухьэныгъэм и Iэтащхьэ Яхэгуауэ Къазбэч. Ар хэтынущ 1992 — 1993 гъэхэм екIуэкIа зауэм и фэеплъым удз гъэгъахэр бгъэдэзылъхьэнухэм, къуэшыкхъэм кIуэнухэм. «Абхъазым и цIыхухэм сыт щыгъуи гуапэ дыдэу ирагъэблагъэ Къэбэрдей-Балъкъэрым икIахэр. Ди къуэш республикэм и унафэщIхэм гулъытэ щхьэхуэ хуащI дэ тщыщу хэкIуэдахэм я фэеплъыр хъумэным, ди лъэпкъхэм я зэпыщIэныгъэхэр гъэбыдэным», — жиIащ Яхэгуауэм.
Фигу къэдгъэкIыжынщи, куржы-абхъаз зауэр махуэ 413-кIэ екIуэкIащ икIи 1993 гъэм фокIадэм и 30-м иухащ. КъБР-м икIауэ езыхэм яфIэфIу абы щызэуа цIыху 1500-м щIигъум ящыщу 61-м я гъащIэр щIатащ ди къуэш республикэм и щхьэхуитыныгъэм, 4-р хъыбарыншэу кIуэдащ.
Лъэпкъым и фIэфIыныгъэм тращIыхьри, 2008 гъэм шыщхьэуIум и 26-м Урысей Федерацэмрэ нэгъуэщI къэрал зыбжанэмрэ Абхъаз Республикэр хамэ унафэ щIэмыт къэралыгъуэ щхьэхуэу къалъытащ.
Джэдгъэф Маринэ.
